CSL เตรียมลงทุน 60-260 ลบ. สร้างศูนย์คอมพิวเตอร์พร้อมระบบดาต้าเซนเตอร์
CSL เตรียมลงทุน 60-260 ลบ. สร้างศูนย์คอมพิวเตอร์พร้อมระบบดาต้าเซนเตอร์และคลาวด์ปลายปีนี้
9 ส.ค. 2559

บริษัท ซีเอส ล็อกซอินโฟ จำกัด (มหาชน) หรือ CSL เปิดเผยว่า แนวโน้มครึ่งหลังของปี 59 บริษัทยังคงสานต่อการขยายการลงทุนด้านศูนย์คอมพิวเตอร์ และบริการอินเทอร์เน็ตความเร็วสูงแบบเฉพาะพื้นที่ เจาะกลุ่มลูกค้าคอนโดมิเนียมที่ยังคงได้รับการตอบรับที่ดีจากผู้ใช้บริการ ควบคู่ไปกับการปรับแผนการบริหารจัดการต้นทุนและควบคุมค่าใช้จ่ายของกลุ่มบริษัทอย่างเคร่งครัด
โดยในช่วงปลายปี 59 บริษัทจะทำการก่อสร้างอาคารศูนย์คอมพิวเตอร์ อาคารที่ 2 ให้แล้วเสร็จภายใน 6 เดือน โดยใช้งบประมาณในการก่อสร้างอาคารประมาณ 60 ล้านบาท และจะลงทุนทางด้านระบบบริการดาต้าเซนเตอร์และคลาวด์อีกประมาณ 100-200 ล้านบาท ตามการเติบโตของธุรกิจ นอกจากนั้น บริษัทจะเพิ่มการลงทุนในบริการอินเทอร์เน็ตความเร็วสูงในครึ่งปีหลังอีก 40 ล้านบาท เพื่อขยายการให้บริการตามคอนโดมิเนียมในเขตกรุงเทพ